ISTANBUL. Nemecký futbalový reprezentant Mario Gomez ukončil svoje pôsobenie v tureckom klube Besiktas Istanbul. Útočník v Turecku v minulej sezóne hosťoval z talianskej Fiorentiny, s 26 gólmi sa stal najlepším kanonierom najvyššej súťaže a výraznou mierou prispel k majstrovskému titulu.
"K rozhodnutiu ma primäla výlučne politická situácia po neúspešnom pokuse o prevrat, nejde o športové ani iné dôvody, iba o hrozné udalosti uplynulých dní," citovala Gomeza agentúra DPA. Besiktas mal opciu na jeho trvalý prestup.